CELEX: 32007D0411
Language: el
Date: 2007-06-14 00:00:00
Title: 2007/411/ΕΚ: Απόφαση της Επιτροπής, της 14ης Ιουνίου 2007 , για την απαγόρευση διάθεσης στην αγορά προϊόντων που προέρχονται από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996 για κάθε σκοπό και για την εξαίρεση των ζώων αυτών από ορισμένα μέτρα καταπολέμησης και εξάλειψης που καθορίζονται στον κανονισμό (ΕΚ) αριθ. 999/2001 και για την κατάργηση της απόφασης 2005/598/ΕΚ [κοινοποιηθείσα υπό τον αριθμό Ε(2007) 2473]

15.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/74
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Ιουνίου 2007
   για την απαγόρευση διάθεσης στην αγορά προϊόντων που προέρχονται από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996 για κάθε σκοπό και για την εξαίρεση των ζώων αυτών από ορισμένα μέτρα καταπολέμησης και εξάλειψης που καθορίζονται στον κανονισμό (ΕΚ) αριθ. 999/2001 και για την κατάργηση της απόφασης 2005/598/ΕΚ
   [κοινοποιηθείσα υπό τον αριθμό Ε(2007) 2473]
   (Το κείμενο στην αγγλική γλώσσα είναι το μόνο αυθεντικό)
   (2007/411/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, ελέγχου και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 13 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Η απόφαση 2005/598/ΕΚ της Επιτροπής, της 2ας Αυγούστου 2005, για την απαγόρευση διάθεσης στην αγορά προϊόντων που προέρχονται από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996 για κάθε σκοπό και για την εξαίρεση των ζώων αυτών από ορισμένα μέτρα καταπολέμησης και εξάλειψης που καθορίζονται στον κανονισμό (ΕΚ) αριθ. 999/2001 (2), απαγορεύει την εμπορία όλων των προϊόντων που αποτελούνται από ή περιέχουν υλικά προερχόμενα από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996. Ωστόσο, κατά παρέκκλιση, επιτρέπεται να διατίθενται στην αγορά το γάλα και οι δορές που υφίστανται επεξεργασία για την παραγωγή δέρματος.
            
         
               (2)
            
            
               Στο άρθρο 13 παράγραφος 1 του κανονισμού (ΕΚ) αριθ. 999/2001 θεσπίζονται τα μέτρα που πρέπει να εφαρμόζονται σε περίπτωση επίσημης επιβεβαίωσης της παρουσίας της σπογγώδους εγκεφαλοπάθειας των βοοειδών (ΣΕΒ). Ένα από τα μέτρα αυτά αφορά την άμεση και ολοσχερή καταστροφή όλων των μερών του σώματος, συμπεριλαμβανομένης της δοράς, των βοοειδών που ανήκουν στην ίδια κλάση με το ζώο στο οποίο επιβεβαιώθηκε η μόλυνση με ΣΕΒ.
            
         
               (3)
            
            
               Πριν από τον Αύγουστο του 1996 το σύστημα αναγνώρισης ζώων στο Ηνωμένο Βασίλειο ήταν ανεπαρκές για τον αξιόπιστο εντοπισμό της προέλευσης των ζώων και την ακριβή αναγνώριση των κλάσεων των κρουσμάτων ΣΕΒ. Συνεπώς, όλα τα ζώα που γεννήθηκαν πριν από τον Αύγουστο 1996 θεωρούνται ζώα της ίδιας κλάσης.
            
         
               (4)
            
            
               Το άρθρο 13 παράγραφος 1 του κανονισμού (ΕΚ) αριθ. 999/2001 προβλέπει ότι, κατά παρέκκλιση από τις διατάξεις περί ολοσχερούς καταστροφής όλων των μερών του σώματος των ζώων ίδιας κλάσης, ένα κράτος μέλος μπορεί να εφαρμόζει άλλα μέτρα τα οποία παρέχουν ισοδύναμο επίπεδο προστασίας, εφόσον αυτά έχουν εγκριθεί με τη διαδικασία της επιτροπολογίας.
            
         
               (5)
            
            
               Στις 18 Μαΐου 2006, ο Ευρωπαϊκός Οργανισμός για την Ασφάλεια των Τροφίμων (ΕΟΑΤ) εξέδωσε γνώμη για τον κίνδυνο ΣΕΒ από δορές βοοειδών που προέρχονται από ζώα κλάσης (3). Ο εν λόγω οργανισμός αναγνωρίζει ότι η παραγωγή δέρματος από δορές ζώων κλάσης παρουσιάζει αμελητέο κίνδυνο υπό τον όρο ότι τα ζώα αυτά σφαγιάζονται σε ειδικούς χώρους ή διαχωρίζονται εγκαίρως από τη συνήθη σφαγή, οι δορές τους επισημαίνονται ευκρινώς και αμέσως πριν από την απευθείας μεταφορά τους στις εγκαταστάσεις επεξεργασίας και, επιπλέον, καταστρέφονται όλα τα δεψασμένα και μη δεψασμένα παραπροϊόντα.
            
         
               (6)
            
            
               Στις 12 Μαρτίου 2007, το Ηνωμένο Βασίλειο υπέβαλε επίσημο πρωτόκολλο για τη διοχέτευση όλων των δορών που προέρχονται από βοοειδή που είχαν γεννηθεί ή εκτραφεί πριν από την 1η Αυγούστου 1996 στο Ηνωμένο Βασίλειο (4) (επίσημο πρωτόκολλο). Το εν λόγω πρωτόκολλο τελεί εξ ολοκλήρου υπό επίσημη επίβλεψη και πληροί τους όρους που συνιστώνται για τις δορές ζώων κλάσης στη γνώμη που εξέδωσε ο Ευρωπαϊκός Οργανισμός για την Ασφάλεια των Τροφίμων στις 18 Μαΐου 2006.
            
         
               (7)
            
            
               Πρέπει, επομένως, να επιτραπεί στο Ηνωμένο Βασίλειο να χρησιμοποιεί τις δορές ζώων κλάσης που προέρχονται από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996 για την παραγωγή δέρματος.
            
         
               (8)
            
            
               Για νομικούς λόγους, η απόφαση 2005/598/ΕΚ πρέπει να καταργηθεί και να αντικατασταθεί από μια νέα απόφαση με ίδιες ακριβώς διατάξεις εκτός από εκείνες που αφορούν τις δορές.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Απαγορεύεται η διάθεση στην αγορά οιουδήποτε προϊόντος που αποτελείται από ή εμπεριέχει υλικά, πλην του γάλακτος, που προέρχονται από βοοειδή που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996.
   2.   Όταν πεθάνει κάποιο βοοειδές που έχει γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996, όλα τα μέρη του σώματός του πρέπει να διατίθενται σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (5).
   3.   Κατά παρέκκλιση από τις διατάξεις των παραγράφων 1 και 2 και των διατάξεων του άρθρου 13 παράγραφος 1 στοιχείο γ) του κανονισμού (ΕΚ) αριθ. 999/2001, οι δορές βοοειδών που έχουν γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996, συμπεριλαμβανομένων των δορών που προέρχονται από βοοειδή που μνημονεύονται στο τρίτο εδάφιο σημείο 1 στοιχείο α) του παραρτήματος VII του κανονισμού (ΕΚ) αριθ. 999/2001, μπορούν να χρησιμοποιούνται για την παραγωγή δέρματος. Η συλλογή, μεταφορά και επεξεργασία αυτών των δορών γίνεται σε ειδικούς εγκεκριμένους χώρους υπό αυστηρή επίσημη επίβλεψη σύμφωνα με το επίσημο πρωτόκολλο που έχουν εγκρίνει οι αρμόδιες αρχές. Όλα τα υποπροϊόντα, εκτός από το δέρμα, που προέρχονται από τις δορές αυτές και παράγονται στις ειδικές εγκαταστάσεις διατίθενται όπως τα υλικά της κατηγορίας 1 σύμφωνα με τον κανονισμό (ΕΚ) αριθ. 1774/2002.
   Άρθρο 2
   1.   Όταν υπάρχουν υπόνοιες κρούσματος μεταδοτικής σπογγώδους εγκεφαλοπάθειας (ΜΣΕ) ή έχει επιβεβαιωθεί επίσημο κρούσμα σε βοοειδές που έχει γεννηθεί ή εκτραφεί στο Ηνωμένο Βασίλειο πριν από την 1η Αυγούστου 1996, το Ηνωμένο Βασίλειο εξαιρείται από την εφαρμογή των απαιτήσεων:
   
               α)
            
            
               του άρθρου 12 του κανονισμού (ΕΚ) αριθ. 999/2001 σύμφωνα με το οποίο όλα τα βοοειδή της εν λόγω εκμετάλλευσης εκτός από εκείνα που έχουν γεννηθεί κατά τους δώδεκα μήνες μετά την 1η Αυγούστου 1996, τίθενται σε επίσημο περιορισμό των μετακινήσεων εν αναμονή των αποτελεσμάτων κλινικής και επιδημιολογικής εξέτασης·
            
         
               β)
            
            
               του άρθρου 13 του κανονισμού (ΕΚ) αριθ. 999/2001 και του παραρτήματος του εν λόγω κανονισμού σχετικά με τα επιβεβαιωμένα κρούσματα, για την αναγνώριση και την καταστροφή ζώων εκτός του επιβεβαιωμένου κρούσματος.
            
         2.   Ωστόσο, τα ακόλουθα ζώα αναγνωρίζονται, θανατώνονται και καταστρέφονται σύμφωνα με τον κανονισμό (ΕΚ) αριθ. 999/2001:
   
               α)
            
            
               στις περιπτώσεις που η νόσος επιβεβαιώνεται σε θηλυκό ζώο, κάθε απόγονος που γεννάται εντός δύο ετών πριν από ή μετά την κλινική εκδήλωση της νόσου·
            
         
               β)
            
            
               όταν η νόσος επιβεβαιώνεται σε ένα ζώο που έχει γεννηθεί κατά τους δώδεκα μήνες πριν από την 1η Αυγούστου 1996, τα ζώα της κλάσης που γεννήθηκαν μετά τις 31 Ιουλίου 1996.
            
         Άρθρο 3
   Η απόφαση 2005/598/ΕΚ καταργείται.
   Άρθρο 4
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
   
      Βρυξέλλες, 14 Ιουνίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1923/2006 (ΕΕ L 404 της 30.12.2006, σ. 1).
   
      (2)  ΕΕ L 204 της 5.8.2005, σ. 22.
   
      (3)  Διατίθεται στη διεύθυνση: http://www.efsa.europa.eu/en/science/biohaz/biohaz_opinions/1575.html
   
      (4)  Διατίθεται στη διεύθυνση: http://www.rpa.gov.uk/rpa/index.nsf/UIMenu/DF2A12FDD9D660C1802570D2003ED00C?Opendocument
   
      (5)  ΕΕ L 273 της 10.10.2002, σ. 1.